สรุปภาวะตลาดต่างประเทศ
สรุปภาวะตลาดต่างประเทศประจำวันที่ 3 ม.ค. 2562
4 ม.ค. 2562

ดัชนีดาวโจนส์ตลาดหุ้นนิวยอร์กปิดร่วงลงกว่า 600 จุดเมื่อคืนนี้ (3 ม.ค.) หลังจากบริษัทแอปเปิล อิงค์ ปรับลดคาดการณ์รายได้ เนื่องจากยอดขาย iPhone ที่ชะลอตัวลงในประเทศจีน ซึ่งข่าวดังกล่าวส่งผลให้นักลงทุนวิตกกังวลเกี่ยวกับผลกระทบของสงครามการค้าระหว่างสหรัฐและจีน นอกจากนี้ ข้อมูลภาคการผลิตที่ซบเซาของสหรัฐยังเป็นอีกปัจจัยที่ทำให้นักลงทุนวิตกเกี่ยวกับการชะลอตัวของเศรษฐกิจโลก
ดัชนีเฉลี่ยอุตสาหกรรมดาวโจนส์ปิดที่ 22,686.22 จุด ร่วงลง 660.02 จุด หรือ -2.83% ขณะที่ดัชนี S&amp;P500 ปิดที่ 2,447.89 จุด ลดลง 62.14 จุด หรือ -2.48% และดัชนี Nasdaq ปิดที่ 6,463.50 จุด ดิ่งลง 202.43 จุด หรือ -3.04%
 
ตลาดหุ้นยุโรปปิดร่วงลงเมื่อคืนนี้ (3 ม.ค.) หลังจากบริษัทแอปเปิล อิงค์ ปรับลดคาดการณ์รายได้ เนื่องจากยอดขาย iPhone ที่ชะลอตัวลงในประเทศจีน โดยข่าวดังกล่าวส่งผลให้หุ้นกลุ่มเทคโนโลยีร่วงลงอย่างหนัก
ดัชนี Stoxx Europe 600 ลดลง 0.98% ปิดที่ 333.92 จุด
ดัชนี DAX ตลาดหุ้นเยอรมันปิดที่ 10,416.66 จุด ลดลง 163.53 จุด หรือ -1.55%  ดัชนี FTSE 100 ตลาดหุ้นลอนดอนปิดที่ 6,692.66 จุด ลดลง 41.57 จุด หรือ -0.62% และดัชนี CAC-40 ตลาดหุ้นฝรั่งเศสปิดที่ 4,611.49 จุด ลดลง 77.90 จุด หรือ -1.66%
 
ตลาดหุ้นลอนดอนปิดลบเมื่อคืนนี้ (3 ม.ค.) เนื่องจากนักลงทุนวิตกกังวลต่อรายงานข่าวที่ว่า บริษัทแอปเปิล อิงค์ ปรับลดคาดการณ์รายได้ เนื่องจากยอดขาย iPhone ที่ชะลอตัวลงในประเทศจีน นอกจากนี้ ตลาดยังได้รับแรงกดดันจากการร่วงลงของหุ้นเบอร์เบอร์รี่ และดัชนีผู้จัดการฝ่ายจัดซื้อ (PMI) ภาคการก่อสร้างของสหราชอาณาจักรที่ขยายตัวต่ำสุดในรอบ 3 เดือน
ดัชนี FTSE 100 ตลาดหุ้นลอนดอนปิดที่ 6,692.66 จุด ลดลง 41.57 จุด หรือ -0.62%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกติดต่อกันเป็นวันที่ 4 เมื่อคืนนี้ (3 ม.ค.) หลังจากผลสำรวจของสื่อต่างประเทศระบุว่า การผลิตน้ำมันของกลุ่มประเทศผู้ส่งออกน้ำมัน (โอเปก) ลดลงในเดือนธ.ค. อย่างไรก็ตาม สัญญาน้ำมันดิบได้รับแรงกดดันในระหว่างวัน เนื่องจากการร่วงลงอย่างหนักของตลาดหุ้นสหรัฐส่งผลให้นักลงทุนวิตกกังวลเกี่ยวกับแนวโน้มเศรษฐกิจและความต้องการใช้พลังงาน
สัญญาน้ำมันดิบ WTI ส่งมอบเดือนก.พ. เพิ่มขึ้น 55 เซนต์ หรือ 1.2% 47.09 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมี.ค. เพิ่มขึ้น 1.04 ดอลลาร์ หรือ 1.9% ปิดที่ 55.95 ดอลลาร์/บาร์เรล
 
สัญญาทองคำตลาดนิวยอร์กปิดพุ่งขึ้นเมื่อคืนนี้ (3 ม.ค.) เนื่องจากการร่วงลงอย่างหนักของตลาดหุ้นสหรัฐส่งผลให้นักลงทุนเข้าซื้อทองคำในฐานะสินทรัพย์ที่ปลอดภัย นอกจากนี้ การอ่อนค่าของสกุลเงินดอลลาร์ยังเป็นอีกปัจจัยที่ช่วยหนุนสัญญาทองคำปิดตลาดในแดนบวกติดต่อกันเป็นวันที่ 2
สัญญาทองคำตลาด COMEX (Commodity Exchange) ส่งมอบเดือนก.พ. เพิ่มขึ้น 10.70 ดอลลาร์ หรือ 0.83% ปิดที่ 1294.80 ดอลลาร์/ออนซ์
สัญญาโลหะเงินส่งมอบเดือนมี.ค. เพิ่มขึ้น 14.8 เซนต์ หรือ 0.95% ปิดที่ 15.797 ดอลลาร์/ออนซ์
สัญญาพลาตินัมส่งมอบเดือนม.ค. ลดลง 4.7 ดอลลาร์ หรือ 0.58% ปิดที่ 799.30 ดอลลาร์/ออนซ์
สัญญาพัลลาเดียมส่งมอบเดือนมี.ค. เพิ่มขึ้น 1.50 ดอลลาร์ หรือ 0.2% ปิดที่ 1200.30 ดอลลาร์/ออนซ์
 
ดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (3 ม.ค.) หลังจากทางการสหรัฐเปิดเผยข้อมูลเศรษฐกิจที่ซบเซา ซึ่งรวมถึงดัชนีภาคการผลิตที่ชะลอตัวลงในเดือนธ.ค. และจำนวนผู้ขอรับสวัสดิการว่างงานที่ปรับตัวเพิ่มขึ้นมากกว่าคาดในสัปดาห์ที่แล้ว ขณะเดียวกันนักลงทุนจับตาตัวเลขจ้างงานนอกภาคเกษตรประจำเดือนธ.ค.ของสหรัฐซึ่งมีกำหนดเปิดเผยในวันนี้
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 107.75 เยน จากระดับ 109.19 เยน และอ่อนค่าลงเมื่อเทียบกับฟรังก์สวิส ที่ระดับ 0.9885 ฟรังก์ จากระดับ 0.9903 ฟรังก์ นอกจากนี้ ดอลลาร์สหรัฐยังอ่อนค่าลงเมื่อเทียบกับดอลลาร์แคนาดา ที่ระดับ 1.3480 ดอลลาร์แคนาดา จากระดับ 1.3585 ดอลลาร์แคนาดา
ยูโรแข็งค่าเมื่อเทียบกับดอลลาร์สหรัฐ ที่ระดับ 1.1391 ดอลลาร์ จากระดับ 1.1344 ดอลลาร์ ขณะที่เงินปอนด์แข็งค่าขึ้นสู่ระดับ 1.2629 ดอลลาร์ จากระดับ 1.2609 ดอลลาร์ และดอลลาร์ออสเตรเลียแข็งค่าขึ้นแตะที่ระดับ 0.7002 ดอลลาร์สหรัฐ จากระดับ 0.6997 ดอลลาร์สหรัฐ